Votkinsk

**Votkinsk** (, ) om Venäman lidn da municipaline ühtnik (lidnümbrik) Udmurtijan Tazovaldkundan päivnouzmas. Se om kahtendel sijal eläjiden lugun mödhe tazovaldkundas. Lidn om Votkinskan rajonan administrativižeks keskuseks mugažo (ei ole sen palaks).

## Istorii
Eländpunktan aluz om pandud vl 1759 kuti žilo sauvomha Votkinskan raudantegint Pötr Šuvalov-grafan tahton mödhe. Radnikžilo sai lidnan statusad vl 1935. Om Udmurtijan palaks vspäi 1937. Votkinskan tegim om valdkundan järed edheotand tähäsai.

Votkinskan ižandusen päsarakod oma sodakompleksan tehmine (kontinentidenkeskeižed ballistižed raketad — «Jars», «Bulav», «Topol'-M», operativiž-taktižed «Iskander»-raketad), mašiništonsauvomine (kivivoin da gazan samižen täht i kaivuzmašiništ), elektromašiništon pästand, sauvondmaterialiden tehmine (savič, bazal'tizoläcii), sömtegimišt.

## Geografijan andmused

Lidn sijadase Votk-jogen () i Votkinskan uiton randoil (Kamanjogen oigedpol'ne bassein), 130 m keskmäižel korktusel valdmeren pindan päl.

Matkad Iževskan keskuzpalhasai om vižkümne kaks' kilometrad suvipäivlaskmha orhal vai 54 km avtotedme. Lähembaine lidn om Čaikovskii (Permin rand) 32 km suvhe orhal vai 42 km avtol.

## Tobmuz
Votkinsk om lidnümbrikon üks'jäižeks eländpunktaks.

Edeline lidnümbrikon pämez' om Vladimir Perevozčikov (viluku 2012 — viluku 2018).

## Eläjad
Vn 2010 kaiken Venäman rahvahanlugemižen mödhe lidnan eläjiden lugu oli 99 022 ristitud, vn 2021 — 97 471 ristitud. Kaik 98 063 eläjad oli lidnas vl 2017. Kaikiš suremb lidnan ristitišt oli 105 tuhad eläjid vozil 1991−1993.

Rahvahad (2021): venälaižed — 90,48 %, udmurtalaižed — 5,55 %, totarlaižed — 2,55 %, toižed rahvahad — 1,42 %.

Ortodoksižen hristanuskondan kahesa pühäpertid oma kaičenus i saudud lidnas: Pühän Jumalanmaman Blagoveššenjan päjumalanpert' (saudihe vll 1817−1818, surenzoittihe vodele 1863), viž jumalanpertid i kaks' časounäd. Islaman uz' pühäpert' vanhan sijas om avaitud vl 2021.

Lapsiden opendusen aluzkundad oma severz'-se päivkodid, keskškolad. Professionaližen opendusen aluzkundad oma mašinansauvomižen tehnikum, Tazovaldkundan medkolledžan Votkinskan filial, muzikaliž-pedagogine kolledž, Iževskan üläopendusen aluzkundoiden kaks' filialad.

## Transport
Avtobusad da taksid oma kundaližeks transportaks lidnas. *Votkinsk*-raudtestancii om olmas vspäi 1919, kuti «Iževsk — Votkinsk»-jono-ki.

Lähembaine lendimport sijadase Iževskas.

## Galerei

Town Hall of Votkinsk 2015.jpg|Lidnan administracijan sauvuz (2015)
Tchaikovsky house 06.jpg|Pötr Čaikovskii-muzikankirjutajan muzei (2013, usadib i sündundan sija)
Annunciation Cathedral, Votkinsk-1.jpg|Pühän Jumalanmaman Blagoveššenjan päjumalanpert', vn 2019 nägu
Transfiguration Church, Votkinsk-1.jpg|Sündun Toižetamižen jumalanpert', vn 2019 nägu
Votkinsk Plant.jpg|«Votkinskii zavod»-edheotandan kontor vl 2019 (*Votkinskan tegim*)
Votkinsk pond-4.jpg|Votkinskan uiton padosein vl 2019
15th school, Votkinsk.jpg|Keskškol nomer 15, vn 2015 nägu
Концертный зал "Юбилейный", Воткинск, Удмуртия.jpg|*Jubileinii*-kul'turkeskuz i koncertzal (2016)
Lenina Street, 9-17 (Votkinsk).jpg|*Svetlana*-torguindkeskuz (2015)
Здание богодельни 05.JPG|Lidnan poliklinik vl 2013 (edel 1917. vot hospis)


## Homaičendad


## Irdkosketused
* Municipaližen «Votkinsk-lidn»-ühtnikan tobmuden aluzkundoiden oficialine sait (''votkinsk.ru'').